## Odluka o kriterijima i uvjetima za preuzimanje oglasa objavljenih od strane Hrvatskoga zavoda za zapošljavanje

### NN 86/2011 (25.7.2011.), Odluka o kriterijima i uvjetima za preuzimanje oglasa objavljenih od strane Hrvatskoga zavoda za zapošljavanje

HRVATSKI ZAVODA ZA ZAPOŠLJAVANJE

1832

Na temelju članka 1. stavka 4. i 5. Pravilnika o obavljanju djelatnosti u svezi sa zapošljavanjem (»Narodne novine«, br. 19/11.) i članka 21. Statuta Hrvatskoga zavoda za zapošljavanje (»Narodne novine«, br. 49/09.) Upravno vijeće Hrvatskoga zavoda za zapošljavanje na sjednici održanoj 14. 7. 2011. godine donijelo je

ODLUKU

O KRITERIJIMA I UVJETIMA ZA PREUZIMANJE OGLASA OBJAVLJENIH OD STRANE HRVATSKOGA ZAVODA ZA ZAPOŠLJAVANJE

Članak 1.

Ovom Odlukom uređuju se kriteriji i uvjeti za sklapanje i raskid sporazuma o preuzimanju oglasa ponuda i potražnje za obavljanje poslova i usluga od strane Hrvatskoga zavoda za zapošljavanje (u daljnjem tekstu: Zavod) i preuzimatelja oglasa objavljenih od strane Hrvatskoga zavoda za zapošljavanje (u daljnjem tekstu: oglašivač preuzimatelj).

Oglas predstavlja prijavu potrebe za radnikom od strane poslodavca.

Članak 2.

Oglašivač preuzimatelj može preuzimati oglase objavljene od strane Zavoda putem elektroničkog medija i putem tiska, a uz prethodnu suglasnost poslodavca koji je Zavodu dostavio prijavu potrebe za radnikom.

Za preuzimanje oglasa iz stavka 1. ovoga članka oglašivač preuzimatelj ne plaća naknadu Zavodu.

Oglašavač preuzimatelj omogućit će dostupnost preuzetih oglasa bez naplate naknade korisniku.

Članak 3.

Zavod će zaključiti sporazum s oglašivačem preuzimateljem koji:

1. ima registriranu djelatnost oglašavanja radnih mjesta,

2. posluje najmanje jednu godinu,

3. ima objavljene svoje oglase čiji prosječan mjesečni broj ne može biti manji od 5% prosječnog mjesečnog broja oglasa objavljenih od strane Zavoda u prethodnoj godini.

Iznimno od stavka 1. ovoga članka Zavod će zaključiti sporazum s internet portalima jedinica lokalne uprave i samouprave i razvojnih agencija čiji je osnivač jedinica lokalne uprave i samouprave iako ne ispunjavaju uvjete iz stavka 1. ovoga članka.

Zavod će omogućiti oglašivaču preuzimatelju koji ne ispunjava uvjete za sklapanje sporazuma i preuzimanje oglasa objavljenih od strane Zavoda iz stavka 1. ovoga članka, poveznicu (link) na ponudu slobodnih radnih mjesta objavljenih na web-stranici Zavoda.

Članak 4.

Sporazum iz članka 3. ove Odluke zaključuje se na određeno vrijeme, u trajanju od jedne godine, uz mogućnost produljenja.

Sporazum može raskinuti svaka strana u bilo koje vrijeme uz pisanu obavijest o raskidu sporazuma drugoj strani s otkaznim rokom od 15 dana od dana primitka pisane obavijesti o raskidu sporazuma.

Zavod će uvijek raskinuti sporazum kada oglašivač preuzimatelj prestane ispunjavati uvjete iz članka 3. stavka 1. ove Odluke.

Članak 5.

Zavod će osigurati tehničke preduvjete kako bi se preuzeti oglasi o slobodnim radnim mjestima objavljeni na web-stranici Zavoda ažurirali na dnevnoj bazi sukladno dinamici ažuriranja preuzetih oglasa u bazi Zavoda.

Zavod će obavijestiti oglašivača preuzimatelja o važnoj izmjeni oglasa objavljenih na web-stranici Zavoda.

Članak 6.

Zavod će oglašivaču preuzimatelju omogućiti preuzimanje i objavu slobodnih radnih mjesta objavljenih na web-stranici Zavoda i objavu istih na njegovoj web-stranici, uz naznačen izvor i logo Zavoda.

Zavod će na svojoj web-stranici osigurati poveznicu (link) na ponudu slobodnih radnih mjesta objavljenih na web-stranici oglašivača preuzimatelja.

Članak 7.

Oglašivač preuzimatelj će omogućiti brojčano praćenje pregleda oglasa koji su preuzeti od Zavoda kao i dostavljati Zavodu mjesečna izvješća o broju pregleda oglasa koji su preuzeti od Zavoda.

Članak 8.

Ova Odluka stupa na snagu osmoga dana od dana objave u »Narodnim novinama«.

Klasa: 023-01/11-01/02

Urbroj: 344-70/1-11/92

Zagreb, 14. srpnja 2011.

Predsjednik
Upravnoga vijeća
Ilija Tadić, v. r.

Odluka, NN 86/2011-1832